z 5. mája 2022,

**o finančnej podpore pre Maďarský spoločenský a kultúrny zväz na Slovensku - Csemadok**

Národná rada Slovenskej republiky, uznávajúc spoločenský význam a prínos Maďarského spoločenského a kultúrneho zväzu na Slovensku – Csemadok, založeného dňa 5. marca 1949 a sídliaceho v Bratislave a pôsobiaceho na celom území Slovenskej republiky,

uvedomujúc si jeho úlohu pri udržiavaní a rozvíjaní národnej identity, kultúry a spolupatričnosti Maďarov žijúcich na území Slovenskej republiky a obhajovaní ich spoločenských záujmov,

sa uzniesla na tomto zákone:

**§ 1**

**Predmet úpravy**

Tento zákon upravuje finančnú podporu, ktorú poskytuje štát na podporu činnosti Maďarského spoločenského a kultúrneho zväzu na Slovensku – Csemadok, ktorý sídli v Bratislave a je ako občianske združenie registrované Ministerstvom vnútra Slovenskej republiky pod registračným číslom VVS/1-909/90-66 (ďalej len „zväz“).

**§ 2**

**Príspevok štátu**

(1) Na účely tohto zákona sa rozumie príspevkom štátu suma finančných prostriedkov poskytovaná každoročne zväzu z rozpočtovej kapitoly Ministerstva kultúry Slovenskej republiky (ďalej len „ministerstvo kultúry“).

(2) Výška príspevku štátu je 300 000 eur.

(3) Ministerstvo kultúry poskytuje príspevok štátu na základe žiadosti zväzu podanej najneskôr do 31. januára kalendárneho roka, na ktorý má byť príspevok štátu poskytnutý.

(4) Ministerstvo kultúry poskytne príspevok štátu na príslušný kalendárny rok do konca februára tohto roka.

(5) Ak je žiadosť podľa odseku 3 predložená riadne a včas, ministerstvo kultúry uzavrie so zväzom zmluvu o poskytnutí príspevku štátu, v ktorej sa ustanovia podmienky použitia príspevku štátu, najmä účel použitia príspevku štátu.

**§ 3**

**Účel využitia príspevku štátu**

(1) Príspevok štátu je určený na podporu financovania zväzu, ktorý

a) organizuje kultúrno-osvetovú činnosť členov maďarskej národnostnej menšiny na území Slovenskej republiky a obhajuje ich záujmy,

b) rozvíja jazykovú kultúru členov maďarskej národnostnej menšiny na území Slovenskej republiky, zveľaďuje ich prirodzený vzťah k spoločnej maďarskej kultúre,

c) prispieva k rozmachu kultúrneho a vedeckého života členov maďarskej národnostnej menšiny na území Slovenskej republiky, zveľaďovaniu ich vzdelávania v materinskom jazyku s cieľom udržiavania kultúrneho dedičstva a podporuje kontakty členov maďarskej národnostnej menšiny žijúcich v komunitách na území Slovenskej republiky,

d) zaujíma stanoviská k aktuálnym spoločenským otázkam a podieľa sa na ich riešení,

e) združuje všetkých, ktorí svojou činnosťou materiálne, ale aj inými spôsobmi podporujú kultúrny, spoločenský a vedecký život členov maďarskej národnostnej menšiny na území Slovenskej republiky,

f) vyvíja činnosť v záujme sprístupnenia a zveľaďovania hodnôt hmotnej a duchovnej kultúry členov maďarskej národnostnej menšiny,

g) v súlade so svojím poslaním sa zapája do kultúrnej výchovy detí a mládeže a podporuje činnosť mládeže v rámci zväzu,

h) organizuje kultúrne a spoločenské podujatia, zriaďuje výchovno-vzdelávacie organizácie, podnecuje a podporuje ich prácu,

i) poskytuje pomoc pri amatérskych, vzdelávacích a umeleckých aktivitách,

j) organizuje ústredné, oblastné a okrskové kultúrne podujatia, ochotnícke vzdelávacie a umelecké činnosti a súťaže,

k) vyhľadáva a zveľaďuje hodnoty a predmety kultúrneho, historického a umeleckého charakteru súvisiace so životom členov maďarskej národnostnej menšiny žijúcich na území Slovenskej republiky, popularizuje ľudovú kultúru, tradície krajiny ich pôvodu, dozerá a zveľaďuje domy miestnej kultúry, podporuje vznik nových domov miestnej kultúry a vidiecky turizmus,

l) iniciuje a podporuje zhromažďovanie, spracovanie a komplexný výskum dokumentov a informácií viažucich sa k histórií a životu členov maďarskej národnostnej menšiny na území Slovenskej republiky,

m) zakladá neziskové organizácie poskytujúce všeobecne prospešné služby a nadácie a vyvíja hospodársku a vydavateľskú činnosť,

n) spolupracuje s domácimi a zahraničnými subjektmi, ktoré vykonávajú činnosť príbuznú činnosti zväzu.

(2) Využitie príspevku štátu musí bezprostredne súvisieť s realizáciou niektorej z činností zväzu podľa odseku 1. Príspevok štátu nemôže byť využitý pre účely súvisiace s podnikaním zväzu alebo ním ovládanej osoby.

(3) Zväz je povinný príspevok štátu použiť a nie je oprávnený poskytnutý príspevok štátu postúpiť inej fyzickej osobe alebo právnickej osobe. Ak zväz príspevok štátu nevyužije, je povinný nevyužitú časť príspevku štátu vrátiť.

(4) Ak zväz využije príspevok štátu v rozpore s odsekom 2 a 3 alebo v rozpore s účelom vymedzeným v zmluve o poskytnutí príspevku štátu podľa § 2 ods. 5, je zväz povinný príspevok štátu vrátiť.

**§ 4**

**Podmienky hospodárenia s príspevkom štátu**

(1) Zväz je povinný predložiť ministerstvu kultúry správu o hospodárení s príspevkom štátu za predchádzajúci rok do 30. apríla nasledujúceho roka v listinnej podobe a v elektronickej podobe. Ministerstvo kultúry zverejňuje správu o hospodárení s príspevkom štátu na svojom webovom sídle. V správe o hospodárení s príspevkom štátu zväz uvedie jednotlivé výdavky, na úhradu ktorých bol príspevok použitý v rozsahu:

a) účel,

b) dátum úhrady,

c) číslo účtovného dokladu,

d) popis uhradeného plnenia, ktorý ho neskreslene identifikuje,

e) názov alebo obchodné meno a sídlo právnickej osoby alebo meno, priezvisko, dátum narodenia, adresa bydliska alebo miesta podnikania fyzickej osoby - podnikateľa, ktorá bola dodávateľom plnenia,

f) identifikačné číslo dodávateľa, ak bolo pridelené,

g) výška uhradeného plnenia,

h) meno, priezvisko, funkcia, podpis a kontakt na osobu, ktorá správu schválila.

(2) Zväz je povinný umožniť ministerstvu kultúry a orgánu oprávnenému na výkon kontroly a auditu podľa osobitého predpisu[[1]](#footnote-1)) vykonať kontrolu a audit použitia príspevku štátu. V prípade porušenia finančnej disciplíny pri nakladaní s príspevkom štátu sa postupuje podľa osobitného predpisu.[[2]](#footnote-2)).

(3) Právny nárok na príspevok štátu podľa tohto zákona má výhradne zväz a v prípade zmeny právnej formy zväzu alebo zrušenia zväzu tento nárok neprechádza na právneho nástupcu zväzu.

(4) Týmto zákonom nie sú dotknuté pravidlá v oblasti štátnej pomoci podľa osobitných právnych predpisov.[[3]](#footnote-3))

**§ 5**

**Prechodné ustanovenie**

Žiadosť o poskytnutie príspevku na rozpočtový rok 2022 sa predkladá ministerstvu kultúry najneskôr do 30 dní odo dňa nadobudnutia účinnosti tohto zákona. Ministerstvo kultúry poskytne príspevok štátu na rozpočtový rok 2022 najneskôr do 30 dní odo dňa podania žiadosti.

**§ 6**

Tento zákon nadobúda účinnosť 1. júla 2022.

prezidentka Slovenskej republiky

predseda Národnej rady Slovenskej republiky

predseda vlády Slovenskej republiky

1. ) Napríklad zákon Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení neskorších predpisov, zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov. [↑](#footnote-ref-1)
2. ) § 31 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. [↑](#footnote-ref-2)
3. ) Čl. 107 ods. 1 Zmluvy o fungovaní EÚ (Ú. v. EÚ C 202, 7.6.2016) v platnom znení. Zákon č. 358/2015 Z. z. o úprave niektorých vzťahov v oblasti štátnej pomoci a minimálnej pomoci a o zmene a doplnení niektorých zákonov (zákon o štátnej pomoci). [↑](#footnote-ref-3)